Katalonski parlament izglasao je neovisnost, a nedugo potom je španjolski senat odobrio primjenu članka 155 Ustava, kojim se Kataloniji ograničava autonomija.

20:50 - Španjolski premijer Mariano Rajoy raspustio je katalonski parlament te raspisao izbore u toj regiji za 21. prosinca.

Prve mjere koje će poduzeti španjolska vlada je micanje s funkcije katalonskog predsjednika vlade Carlesa Puigdemonta, potpredsjednika vlade Oriola Junquerasa te ostalih savjetnika, odnosno ministara katalonske vlade, rekao je Rajoy na konferenciji za medije u Madridu.

Njihov posao će preuzeti španjolska ministarstva a Madrid će preuzeti i upravljanje nad katalonskom policijom te će raspustiti katalonske delegacije u svijetu, tzv. "katalonska veleposlanstva" u svijetu od kojih je jedno u Zagrebu.

"Nikada nismo htjeli uvesti ove mjere. Nikada nismo htjeli doći u ovu situaciju. No više ne možemo izgubiti niti minutu, moramo što prije vratiti vladavinu zakona i vratiti situaciju u normalu", rekao je Rajoy.

"Nismo suspendirali autonomiju Katalonije, niti ćemo ju smanjiti niti intervenirati, već ćemo postaviti prijelaznu administraciju kako bi se život stanovnika vratio u normalu", dodao je ustvrdivši kako vlada ima "mirne" i "umjerene" mjere za provođenje zakona u skladu s ustavom.

"Ovo je tužan dan za Španjolce. Oteta je većina Katalonaca. Odveli su Kataloniju u slijepu ulicu", izjavio je španjolski premijer osvrnuvši se na izglasavanje neovisnosti u katalonskom parlamentu. Pozvao je stanovnike diljem Španjolske i Katalonije da ostanu mirni.

Rajoy je isto tako rekao kako vlada u Madridu traži da Ustavni sud poništi rezoluciju katalonskog parlamenta o neovisnosti.

Mjere su uz njegovu vladajuću Narodnu stranku desnog centra podržale i oporbene stranke lijevi centar PSOE i stranka centra Građani.

20:00 - Gradovi diljem Katalonije počeli su u petak popodne uklanjati španjolske zastave sa svojih vijećnica, a deseci tisuća ljudi ispred zgrade katalonske vlade u Barceloni slave nezavisnost izglasanu u parlamentu, dok državno odvjetništvo najavljuje tužbu protiv katalonskog predsjednika Carlesa Puigdemonta zbog pobune.

Girona, grad čiji je gradonačelnik od 2011. do 2016. bio katalonski predsjednik vlade Carles Puigdemont, među prvima je u zanosu maknula zastavu države od koje se želi odvojiti, a to isto učinio je i gradić Sabadell nedaleko Barcelone.

"Gradska vijećnica Sabadella miče španjolsku i europsku zastavu. Dobrodošla republiko!", objavila je na Twitteru lokalna grupa Crida per Sabadell. U gradu Vicu je gradonačelnik Isaac Peraire također objesio katalonsku zastavu koja simbolizira nezavisnost.

"Objesili smo katalonsku zastavu te smo se zakleli da ćemo braniti Republiku Kataloniju kakvu zaslužujete", napisao je na Twitteru. U Barceloni odjekuje muzika, vijore stotine zastava, a okupljeni plješću i slave republiku. Zasad nema incidenata.

Katalonski parlament je u petak popodne izglasao proglašenje nezavisnosti od Španjolske nakon što je 70 od 135 zastupnika podržali inicijativu vladajuće koalicije 'Zajedno za Da' i njene partnerske stranke Kandidatura narodnog jedinstva (CUP).

U međuvremenu španjolsko državno odvjetništvo objavilo je kako će idući tjedan početi pravni postupak protiv katalonskog predsjednika Carlesa Puigdemonta zbog pobune pošto je u petak katalonski parlament proglasio neovisnost.

"Državno odvjetništvo će idući tjedan podignuti tužbu protiv Carlesa Puigdemonta zbog pobune" za što je moguća zatvorska kazna do 30 godina, rekao je glasnogovornik državnog odvjetništva za agenciju AFP.

Taj bi se postupak mogao "možda proširiti na ostatak katalonske vlade i na ured predsjednika" katalonskog parlamenta, rekao je glasnogovornik.

Španjolski premijer Mariano Rajoy će večeras predstaviti izvanredne mjere za Kataloniju nakon što završi sastanak španjolskih ministara u Madridu. Španjolski parlament odobrio je članak 155. ustava koji omogućuje španjolskoj vladi micanje katalonske vlade te raspisivanje prijevremenih izbora u toj pokrajini na sjeveroistoku.

18:00 - Katalonski parlament proglasio je neovisnost od Španjolske, javlja BBC News. Odgovor Madrida nije trebalo dugo čekati, već oko 16 sati španjolski Senat je odobrio aktiviranje članka 155 Ustava, čime je Vladi Mariana Rajoya odobreno uvođenje izvanrednih mjera u Kataloniji.

Očekuje se da će Rajoy odmah sazvati sjednicu Vlade na kojoj će se usvojiti prve mjere uvođenja španjolske uprave u Kataloniji.

To bi moglo uključivati raspuštanje kalatonske vlade i uvođenje izravnog nadzora nad katalonskim policijskim snagama.

Španjolska ministarstva namjeravaju preuzeti upravljanje katalonskom policijom, financijama, javim medijima i telekomunikacijama na rok od šest mjeseci dok ne budu organizirani prijevremeni izbori u Kataloniji.

U Španjolskoj raste neizvjesnost, EU odbija posredovati

Članak 155. španjolskog ustava nikada nije bio aktivaran od kada je prije 39 godina uvedena demokacija, a na snagu stupio aktualni ustav. Njime je Katalonija dobila status autonomne pokrajine s vlastitom vladom, školama, policijom i medijima no u petak je katalonski parlament preskočio to ograničenje izglasavši potpunu nezavisnost.

"U čitavom svijetu razumijet će ono što smo napravili. To su univerzalne vrijednosti", rekao je potpredsjednik katalonske vlade Oriol Junqueras, ujedno vođa stranke Katalonska republikanska ljevica (ERC).

"Danas je parlament naše zemlje, legitimno tijelo čiji su zastupnici izabrani na izborima 2015., učinio očekivan i borben iskorak. Mi smo društvo koje je uvijek odgovaralo mirnim putem", izjavio je katalonski predsjednik vlade Carles Puigdemont dok su tisuće ljudi s katalonskim zastava vikale "Sloboda" ispred katalonskog parlamenta u Barceloni.

"Puigdemont i Junqueras su odgovorni za razbijanje katalonskog društva", istaknuo je Pedro Sanchez, vođa Španjolske socijalističke radničke stranke (PSOE), najveće oporbene stranke u Španjolskoj.

"Ideja odvojene Španjolske od Katalonije pokušaj je sakaćenja i jedne i druge", istaknuo je Sanchez.

Ta stranka lijevog centra i vladajuća Narodna stranka desnog centra izmjenjuju se na vlasti u Španjolskoj tijekom posljednja četiri desetljeća.

Donesene mjere obuhvaćaju raspuštanje sadašnje katalonske vlade te raspisivanje parlamentarnih izbora u Kataloniji u roku od šest mjeseci.

Europska unija za Španjolsku, ali protiv sile

U međuvremenu bi španjolska ministarstva upravljala katalonskom policijom, financijama, javnim medijima, telekomunijacijama i informatičkim službama. Zasad je nepoznato što će se događati na terenu kada krene primjena ovih mjera.

Europska unija poručila je u petak da neće preuzeti ulogu posrednika.

"Za EU se ništa ne mijenja. Španjolska ostaje jedini naš sugovornik. Nadam se da će španjolska vlada preferirati snagu argumenta, a ne sile", napisao je Donald Tusk, predsjednik Europskog vijeća na Twitteru.

SAD podržava "jaku i ujedinjenu Španjolsku"

Nakon što je katalonski parlament izglasao neovisnost Iz SAD-a je stigla poruka podrške ujedinjenoj Španjolskoj.

"Katalonija je integralni dio Španjolske i SAD podržava vladine ustavne mjere da očuva jaku i ujedinjenu Španjolsku", rekla je glasnogovornica State Departmenta Heather Nauert.

Ona je naglasila "veliko prijateljstvo i trajno partnerstvo s našom NATO saveznicom Španjolskom" i čvrstu sigurnosnu i gospodarsku suradnju između dviju zemalja.

Opozicija u katalonskom parlamentu bojkotirala glasanje

Većina oporbe bojkotirala je sjednicu katalonskog parlamenta. 70 zastupnika diglo je ruke za nezavisnost, a samo 10 je bilo protiv.

Dok je predsjednica katalonskog parlamenta čitala rezultate glasovanja, pri svakom pročitanom "da" ispred parlamenta bi se zaorio uzvik oduševljenja tisuća okupljenih ljudi koji su uživo pratili glasovanje. U masi su vijorile katalonske zastave, a među njima su bile istaknute i zastave Baskije, pokrajine na sjeveru gdje također postoji težnja za osamostaljenjem.

Oduševljenje se prolomilo ispred parlamenta, a zastupnici koji su izglasali neovisnost zapjevali su katalonsku himnu. Priključili su im se okupljeni građani ispred parlamenta. "Živjela Katalonija", povikali su na kraju.

Španjolski premijer Mariano Rajoy kazao je kako je potrebno ponovno uspostaviti direktnu vladavinu kako bi se u Kataloniji vratili "zakon, demokracija i stabilnost".

Odmah nakon proglašenja neovisnosti Rajoy je pozvao Španjolce da ostanu mirni te obećao da će "vratiti vladavinu zakona " u Kataloniji.

​​Ada Colau, gradonačelnica Barcelone, nakon objave neovisnosti Katalonije i nakon odluke Senata o aktiviranju članka 155 Ustava, oglasila se na Facebooku, poručivši: "Ne u moje ime". Gradonačelnica Colau je poručila da je javno i privatno radila da se to izbjegne te je još jednom pozvala na dijalog.

Španjolski Senat je oko 16 sati odobrio primjenu članka 155 Ustava u Kataloniji, objavio je španjolski list El Pais. Tu je odluku podržalo 214 članova Senata, a 47 ih je bilo protiv.

Podsjetimo, katalonska vladajuća koalicija 'Zajedno za Da' i njen partner Kandidatura narodnog jedinstva (CUP), koje u katalonskom parlamentu imaju 72 od 135 zastupnika, predložile su u petak proglašenje nezavisnosti Katalonije.

"Uspostavimo republiku Kataloniju, kao nezavisnu i suverenu državu, pravnu, demokratsku i socijalnu", navedeno je u tekstu prijedloga ovih stranaka.